text: 
  Den store vikingegravplads ved Over Hornbæk lidt vest for Randers har 
  tidligere været omtalt i Skalk ( 1986:5 ), så vi vil undlade nærmere
   præsentation og straks rette opmærksomheden mod en bestemt grav fra 
  en del af området, som synes forbeholdt de mere velhavende. Selve 
  gravgruben var ret stor i omfang, men af ringe dybde, kun ca 40 cm 
  nedsænket i undergrunden. Der var spor af en trækiste, men intet af 
  den døde selv; alle knogler var for længst opløste. Udstyret bestod 
  af en jernkniv i læderskede og med sølvtrådsomviklet træskaft ( 
  allerede det tyder på, at gravejeren har været lidt ud over det 
  almindelige ), en hvæssesten, forskellige andre småting og  -  som 
  antydet i indledningen  -  en stor ubestemmelig rustklump. Denne 
  sidstnævnte blev under konservatorernes hænder til en pragtøkse, en 
  sjældenhed såvel af form som i udsmykning. I nakkehullet sad en stump
   træ tilbage, en rest af skaftet. Hvor langt dette oprindelig har 
  været, er umuligt at sige, da vi ikke ved, hvordan den døde har 
  været vendt i graven.
  
  
  
  